《为运使蔡国博寿二首》
宋代·卫泾

西山南浦气葱葱，夜拥长庚粲碧空。
惠露昔霑江汉表，使星今照斗牛中。
晚粳已喜霜前熟，宿麦应从雨后丰。
十一州人还得饱，绣衣寿斚与民同。

作者简介：（?—1226）嘉兴华亭人，徙居平江昆山，字清叔，号后乐居士、西园居士。卫季敏子。孝宗淳熙十一年进士第一。与朱熹友善。宁宗开禧初，累迁御史中丞。三年，参与谋诛韩侂胄，除签书枢密院事兼参知政事。后为丞相史弥远所忌，罢知潭州。卒谥文穆，改谥文节。有《后乐集》。